ΓΡΑΠΤΗ ΕΡΩΤΗΣΗ E-0181/02

υποβολή: Stavros Xarchakos (PPE-DE) προς την Επιτροπή

(6 Φεβρουαρίου 2002)

Θέμα: Απαντήσεις της Επιτροπής σχετικά με τους πειρατικούς δίσκους ακτίνας (CD)

Ο Επίτροπος, κ. Μπόλκεστάϊν, απάντησε στις 18.12.2001 σε ερώτησή μου (με αριθμό E-3094/01)(1) σχετικά με τους πειρατικούς δίσκους ακτίνας (CD) δίνοντας κάποια στοιχεία για τις ενέργειες της Επιτροπής, αλλά χωρίς να αναφέρει κανένα αριθμητικό μέγεθος για την πειρατεία στην Ελλάδα και τιςπόλοιπες χώρες της Ε.Ε., όπως είχα ζητήσει στην ερώτησή μου. Με έκπληξη διαπίστωσα ότι στην ερώτηση της εξαιρετικής συναδέλφου κ. Μυρσίνης Ζορμπά (με αριθμό H-0867/01)(2) για το ίδιο ακριβώς θέμα, η Επιτροπή έδωσε λεπτομερή οικονομικά μεγέθη.

Είμαι αναγκασμένος, λοιπόν, να επανέλθω στην ερώτησή μου και να ρωτήσω ποιά είναι τα στοιχεία που διαθέτει η Επιτροπή για την πειρατεία δίσκων ακτίνας στην Ελλάδα και τιςπόλοιπες 14 χώρες της Ε.Ε. καθώς και αν έχει ενημέρωση η Επιτροπή από τις ελληνικές αρχές για την έκταση του φαινομένου. Ποιός είναι ακριβώς ο λόγος που η Επιτροπή αποφάσισε να μην περιλάβει στην απάντηση στη δική μου ερώτηση τα οικονομικά μεγέθη που ανέφερε στην απάντηση της εκλεκτής συναδέλφου κ. Ζορμπά·

(1) ΕΕ C 93 E της 18.4.2002, σελ. 216.

(2) Γραπτή απάντηση της 11.12.2001.

Απάντηση του κ. Bolkestein εξ ονόματος της Επιτροπής

(13 Μαρτίου 2002)

Η πειρατεία των συμπύκνων δίσκων (CD) αποτελεί αντικείμενο ανησυχίας της Επιτροπής και θέμα στο οποίο δίνει ιδιαίτερη προσοχή. Η προφορική ερώτηση της κας Ζορμπάποβλήθηκε γενικότερα σε σχέση με το ποσό εσόδων που χάνεται στην Ένωση συνολικά λόγω της κλοπής πνευματικής ιδιοκτησίας. Στην απάντησή της η Επιτροπή απλώς αναφέρθηκε σε αριθμητικά στοιχεία που δόθηκαν από το Διεθνές Εμπορικό Επιμελητήριο αναφορικά με την παραχάραξη σε παγκόσμιο επίπεδο και την πειρατεία και τα οποία χρονολογούνται από το 1997 (5-7 % του παγκοσμίου εμπορίου με κόστος 200 — 300 δισεκατομμυρίων και 200 000 θέσεων εργασίας ετησίως). Η Επιτροπή έδωσε μια εκτίμηση αναφορικά με την εσωτερική αγορά ως σύνολο (απώλεια μεταξύ 400 και 800 εκατομμυρίων).

Τη στιγμή αυτή η Επιτροπή δεν διαθέτει αυτό που θα μπορούσε να θεωρήσει ως επαληθεύσιμα ή ουδέτερα αριθμητικά στοιχεία ανά κράτος μέλος. Εντούτοις, σύμφωνα με τα πλέον πρόσφατα αριθμητικά στοιχεία για το 2000 που παρέχονται από τη μουσική βιομηχανία το ποσοστό των πωλήσεων CD πειρατικής αναπαραγωγής αντιπροσωπεύει: στην Ελλάδα το 50 % των πωλήσεων, στην Ισπανία, την Ιταλία, τις Κάτω Χώρες και τη Φινλανδία το 10-25 % των πωλήσεων και στα λοιπά κράτη μέλη παραμένει κάτω του 10 %.

Η Επιτροπή επιβεβαιώνει ότι είναι ενήμερη του προβλήματος της πειρατείας των CD στην Ελλάδα και βρίσκεται σε τακτική επαφή με τα κράτη μέλη σε ικανοποιητικό επίπεδο αναφορικά με το ζήτημα αυτό.

Σύμφωνα με τις πληροφορίες που έχουν ληφθεί από τις ελληνικές αρχές, αυτές επίσης μέχρι τώρα χρησιμοποιούν τις πληροφορίες που παρέχονται από το ειδικό Σώμα Δίωξης Οικονομικού Εγκλήματος και τον κλάδο της μουσικής βιομηχανίας.

Τη στιγμή αυτή εκτελείται μια μελέτη για λογαριασμό της Επιτροπής με σκοπό την καθιέρωση μιας μεθοδολογίας για τη συλλογή, ανάλυση και σύγκριση στοιχείων που αφορούν την παραχάραξη και την πειρατεία. Η μελέτη αυτή είναι ιδιαίτερα σημαντική για την επίτευξη περισσότερο αξιόπιστων αριθμητικών στοιχείων. Πράγματι, επειδή η πειρατεία των CD αποτελεί παράνομη δραστηριότητα είναι πιο δύσκολο να συλλεγούν στοιχεία γι'αυτή απ'ότι για κάποια νόμιμη επιχειρηματική δραστηριότητα. Αν συμφωνηθεί κάποια κατάλληλη μεθοδολογία και τεθεί σε γενική εφαρμογή, για όλους τους ενδιαφερόμενους θα καταστεί ευκολότερη η σύγκριση ρεαλιστικών και ισοδύναμων στατιστικών στοιχείων σε επίπεδο Κοινότητας ή στη βάση επιμέρους κράτους μέλους. Τα αποτελέσματα της μελέτης αυτής αναμένονται για τον Ιούνιο 2002.

Επιπλέον η Επιτροπή καταρτίζει επίσης μια πρόταση Οδηγίας για την επιβολή του σεβασμού των δικαιωμάτων πνευματικής ιδιοκτησίας που αναμένεται επίσης να ενισχύσει τα μέσα καταπολέμησης της πειρατείας και της παραχάραξης.